T.I. lætur kanna meydóm dóttur sinnar á hverju ári . AFP Yfirvöld í New York-ríki eru með til athugunar að banna svonefnd meydómspróf eftir að bandarískur rappari reitti marga til reiði með ummælum sínum um að hann færi með dóttur sína í skoðun hjá kvensjúkdómalækni á hverju ári til að kanna hvort meyjarhaft hennar sé órofið . Þingmaður demókrata á ríkisþingi New York , Michaelle Solages , hefur lagt fram frumvarp til laga um að leggja bann við slíkum rannsóknum en Alþjóðaheilbrigðismálastofnunin ( WHO ) hefur lýst því yfir að þær byggi ekki á vísindalegum grunni og nálgist að vera kynferðislegt ofbeldi . „ Meyjarhafts-próf eru ekki nauðsynleg í læknisfræðilegum skilningi . Þau eru oft sársaukafull og niðurlægjandi , “ segir Solages . WHO hvatti til þess í fyrra að hætt væri að framkvæma slík próf enda sannaði tilurð meyjarhafts ekki hvort kona hafi stundað kynlíf eður ei . Á Vísindavef Háskóla Íslands segir svo um meyjarhaftið : „ Í gegnum tíðina hefur gjarnan verið litið svo á að allar hreinar meyjar hafi órofið meyjarhaft og blæðingar við fyrstu samfarir taldar sönnun þess að stúlkan sé óspjölluð . Það er mjög einstaklingsbundið hversu þykkt haftið er og hversu stórt opið er . Almennt er meyjarhaftið mjög þunnt og viðkvæmt fyrir kynþroska og algengt er að það rifni eða rofni alveg í íþróttum eins og fimleikum , hjólreiðum og hestamennsku , við notkun tíðatappa eða við sjálfsfróun . Leifar af meyjarhafti hverfa úr líkamanum við fæðingu fyrsta barns . Haftið getur í sumum tilfellum verið það lítið að það veiti enga fyrirstöðu við samfarir . Það getur einnig rifnað við margvíslega áreynslu . Því getur verið hæpið að líta svo á að meyjarhaftið sé óyggjandi sönnun fyrir óspjölluðum meydómi . “ Rapparinn T.I. ( Clifford Harris ) , sem hefur unnið til þrennra Grammy-verðlauna , greindi frá því í hlaðvarpi í nóvember að hann færi með dóttur sína , sem er orðin 18 ára , á hverju ári til kvensjúkdómalæknis til þess að láta kanna hvort meyjarhaft hennar væri rofið . Að hann fari jafnframt fram á að læknirinn greini honum frá niðurstöðunni undantekningarlaust . Solages segir ummæli T.I. og rannsóknir þær sem hann lætur gera á dóttur sinni óásættanleg . Með þeim sendi hann skilaboð um að konur séu eign og það er einfaldlega ekki rétt . Frumvarpið , sem hún segir að njóti breiðs stuðnings , verður rætt á ríkisþinginu í janúar . Ef það verður samþykkt eiga læknar , sem gera slíkar rannsóknir , á hættu að missa lækningaleyfið . Aðrir eiga yfir höfði sér ákæru um kynferðislegt ofbeldi . T.I. hefur í tvígang setið í fangelsi , fyrir ólöglegan vopnaburð og brot á fíkniefnalöggjöfinni .